
Actus I

Scaena 1

Grvmio


1Exi e culina sis foras, mastigia,

qui mi inter patinas exhibes argutias.

egredere, erilis permities, ex aedibus.

ego pol te ruri, si vivam, ulciscar probe.

5exi, inquam, nidor, e culina. quid lates?



Tranio


quid tibi, malum, hic ante aedis clamitatiost?

an ruri censes te esse? abscede ab aedibus.

abi rús, abi díerecte, abscede ab ianua.

em, hocíne volebas?



Grvmio


Perii. cur me verberas?



Tranio


Quia vivis.



Grvmio


Patiar. sine modo adveniat senex.

sine modo venire salvom, quem absentem comes.



Tranio


Nec veri simile loquere nec verum, frutex,

comesse quemquam ut quisquam absentem possiet.



Grvmio


15Tu urbanus vero scurra, deliciae popli,

rus mihi tu obiectas? sane hoc, credo, Tranio,

quod te in pistrinum scis actutum tradier.

cis hercle paucas tempestates, Tranio,

augebis ruri numerum, genus ferratile.

20nunc, dum tibi lúbet licetque, pota, perde rem,

corrumpe erilem ádulescentem óptumum;

dies noctesque bibite, pergraecamini,

amicas emite liberate, pascite

parasitos, obsonate pollucibiliter.

25haecine mandavit tibi, quom peregre hinc it, senex?

hocine modo hic rem curatam offendet suam?

hocine boni esse officium servi existumas,

ut eri sui corrumpat et rem et filium?

nam ego illúm corruptum duco, quom his factis studet;

30quo nemo adaeque iuventute ex omni Attica

antehac est habitus parcus nec magis continens,

is nunc in aliam partem palmam possidet.

virtute id factum tua et magisterio tuo.



Tranio


Quid tibi, malum, me aut quid ego agam curatiost?

35an ruri quaeso non sunt, quos cures, bovis?

lubet potare, amare, scorta ducere.

mei tergi facio haec, non tui fiducia.



Grvmio


Quam confidenter loquitur.



Tranio


At te Iuppiter

dique omnes perdant, fu, oboluisti alium.

40germana inluvies, rusticus, hircus, hara suis,

caeno κοπρὼν commixte.



Grvmio


Quid vis fieri?

non omnes possunt olere unguenta exotica,

si tú oles, neque superiores accumbere

neque tam facetis quam tu vivis victibus.

tu tíbi istos habeas turtures piscis avis,

sine me aliato fungi fortunas meas.

tu fortunatu's, ego miser: patiunda sunt.

meum bonum me, te tuom maneat malum.



Tranio


Quasi invidere mi hoc videre, Grumio,

quia mihi bene est et tibi male est; dignissumumst:

decet me amare et te bubulcitarier,

me victitare pulchre, te miseris modis.



Grvmio


55O carnuficium cribrum, quod credo fore,

ita te forabunt patibulatum per vias

stimulis ⟨carnufices⟩, si huc reveniat senex.



Tranio


Qui scis, an tibi istuc evenat prius quam mihi?



Grvmio


Quia numquam merui, tu meruisti et nunc meres.



Tranio


60Orationis operam compendi face,

nisi te mala re magna mactari cupis.



Grvmio


Ervom daturin estis, bubus quod feram?

date, si non estis. agite, porro pergite

quoniam occepistis: bibite, pergraecamini,

65este, ecfercite vos, saginam caedite.



Tranio


Tace atque abi rús. ego ire in Piraeum volo,

in vesperum parare piscatum mihi.

ervom tibi aliquis cras faxo ad villam adferat.

quid est? quíd tu me nunc optuere, furcifer?



Grvmio


70Pol tibi istuc credo nomen actutum fore.



Tranio


Dum interea sic sit, istuc actutum sino.



Grvmio


Ita est. sed unum hoc scito: nimio celerius

veniet quod noles quam illud, quod cupide petas.



Tranio


Molestus ne sis nunciam, i rus, te amove.

75ne tu [erres] hercle praeterhac mihi non facies moram.—



Grvmio


Satin abiit neque quod dixi flocci existumat?

pro di immortales, obsecro vostram fidem,

facite, huc ut redeat noster quam primum senex,

triennium qui iam hinc abest, prius quam omnia

80periere, et aedis et ager; qui nisi huc redit,

paucorum mensum sunt relictae reliquiae.

nunc rus abibo. nam eccum erilem filium

video, corruptum ex adulescente optumo.—



Scaena 2

Philolaches


84Recórdatus múltum et diú cogitávi

85argúmentaque ín pectus ínstitui multa

ego, átque in meó corde, si ést quod mihí cor,

eám rem volútavi et diú disputávi,

hominém cuius réi, quandó natus esset,

similem ésse arbitrárer simulácrumque habére:

90id répperi iam exémplum.

novárum aedium ésse arbitrór similem ego hóminem,

quandó natus ést. ei rei argúmenta dícam.

[atque hóc haud vidétur verí simile vóbis,]

[at ego id faciam esse ita ut credatis.]

95[profécto ita esse út praedicó vera víncam.]

atque hóc vosmet ípsi, sció, proinde utí nunc

ego ésse autumó, quando dícta audiétis

mea, haud áliter id dicétis.

auscúltate, argúmenta dúm dico ad hánc rem:

100simúl gnarurís vos volo ésse hanc rem mécum.

aedés quom extempló sunt parátae, expolítae,

factaé probe examússim,

laudánt fabrum atque aedés probant, sibi quísque inde exemplum éxpetunt,

sibi quísque similis vólt suas, sumptum óperam ⟨non⟩ parcúnt suam.

105átque ubi illo ímmigrat néquam homo, indíligens

cúm pigra fámilia, immúndus, instrénuos,

hic iam aédibus vitium ádditur, bonaé cum curantúr male;

átque illud saépe fit: témpestas venit,

cónfringit tégulas ímbricesque: ibi

110dóminus indíligens réddere aliás nevolt;

vénit imber, pérlavit párietes, pérpluont,

tígna putéfacit, pérdit operám fabri:

néquior fáctus iam est úsus aedium.

átque ⟨ea⟩ haud ést fabri cúlpa, sed mágna pars

115mórem hunc induxérunt: si quid númmo sarcirí potest,

úsque mantánt neque id fáciunt, donicum

párietes ruont: aédificantur aédes totae dénuo.

haec árgumenta ego aédificiis díxi; nunc etiám volo

dicére, ut homines aédium esse símilis arbitrémini.

120primúmdum paréntes fabrí liberúm sunt:

ei fúndamentúm substruont liberórum;

extóllunt, paránt sedulo ín firmitátem

et ut in usum boni et in speciem†

popló sint sibíque, haud matériae repárcunt

125nec súmptus ibí sumptuí esse dúcunt;

expóliunt: docént litterás, iura léges,

sumptú suo et labore

nitúntur, ut alií sibi esse illórum similis éxpetant.

ád legionem cum íta ⟨paratos míttunt⟩, adminiclum eís danunt

130tum iam, áliquem cognatúm suom.

eátenus. abeunt á fabris. únum ubi emeritum est stipendium,

igitúr tum specimen cérnitur, quo evéniat aedificátio.

nám ego ad illúd frugi usque ét probus fui,

ín fabrorúm potestáte dum fui.

135póstea quom ímmigravi íngenium in meum,

pérdidi operám fabrorum ílico oppido.

vénit ignávia, ea míhi tempestás fuit,

mi ádventu suo grándinem [imbremque] attulit;

haéc verecúndiam mi ét virtutís modum

140déturbavít detexítque a me ilico;

póstilla optígere me néglegens fui.

contínuo pro imbre amór advenit [in cor meum],

is úsque in pectus pérmanavit, pérmadefecit cór meum.

núnc simul rés, fides, fáma, virtús, decus

145déseruerunt: égo sum in usu fáctus nimio néquior.

atque édepol ita haec tigna úmide ⟨iam⟩ pútent: non videór mihi

sarcíre posse aedés meas, quin tótae perpetuaé ruant,

cum fúndamento périerint nec quísquam esse auxilió queat.

cór dolet, cum scio ut núnc sum atque ut fui,

150quó neque indústrior dé iuventúte erat

⟨quisquam nec clárior⟩ árte gymnástica:

dísco, hastís, pila, cúrsu, armís, equo

víctitabám volup,

pársimonia ét duritia díscipulinae aliís eram,

155óptumi quique éxpetebant á me doctrinám sibi.

núnc, postquam nihilí sum, id vero meópte ingenio répperi.



Scaena 3

Philemativm


157Iam prídem ecastor frígida non lávi magis lubénter

nec quom me melius, mea Scapha, rear esse deficatam.



Scapha


Eventus rebus omnibus, velut horno messis magna

160fuit.



Philemativm


Quíd ea messis attinet ad meam lavationem?



Scapha


Nihilo plus quam lavatio tua ad messim.



Philolaches


O Venus venusta,

haec illa est tempestas mea, mihi quae modestiam omnem

detexit, tectus qua fui; tum mihi Amor et Cupido

in pectus perpluit meum, neque iam umquam optigere possum:

165madent iam in corde parietes, periere haec oppido aedis.



Philemativm


Contempla, amabo, mea Scapha, satin haec me vestis deceat.

volo mé placere Philolachi, meo ocello, meo patrono.



Scapha


Quin tu te exornas moribus lepidis, quom lepida tute es?

non vestem amatores amant [mulieris], sed vestis fartim.



Philolaches


170Ita me di ament, lepidast Scapha, sapit scelesta multum.

ut lepide omnes mores tenet sententiasque amantum.



Philemativm


Quid nunc?



Scapha


Quid est?



Philemativm


Quin me aspice et contempla, ut haec me deceat.



Scapha


Virtute formae id evenit, te ut deceat quidquid habeas.



Philolaches


Ergo ob istuc verbum te, Scapha, donabo ego hodie aliqui,

175neque patiar te istanc gratiis laudasse, quae placet mi.



Philemativm


Nolo ego te adsentari mihi.



Scapha


Nimis tú quidem stulta es mulier.

eho, mavis vituperarier falso quam vero extolli?

equidem pol vel falso tamen laudari multo malo,

quam vero culpari aut meam speciem alios inridere.



Philemativm


Ego verum amo, verum volo dici mihi: mendacem odi.



Scapha


Ita tu me ames, ita Philolaches tuos té amet, ut venusta es.



Philolaches


Quid ais, scelesta? quo modo adiurasti? ita ego istam amarem?

quid istaéc me, id cur non additum est? infecta dona facio.

185periisti: quod promiseram tibi donum, perdidisti.



Scapha


Equidem pol miror tam catam, tam docilem te et bene doctam

nunc stultam stulte facere.



Philemativm


Quin mone quaéso, si quid erro.



Scapha


Tu ecastor erras, quae quidem illum expectes unum atque illi

morem praecipue sic geras atque alios asperneris.

190matronae, non meretricium est unum inservire amantem.



Philolaches


Pro Iuppiter, nam quod malum versatur meae domi illud?

di deaeque me omnes pessumis exemplis interficiant,

nisi ego illam anum interfecero siti fameque atque algu.



Philemativm


Nolo ego mihi male te, Scapha, praecipere.



Scapha


Stulta es plane,

195quae illum tibi aeternum putes fore amicum et benevolentem.

moneo ego te: te ille deseret aetate et satietate.



Philemativm


Non spero.



Scapha


Insperata accidunt magis saépe quam quae speres.

postremo, si dictis nequis perduci, ut vera haec credas

mea dicta, ex factis nosce rem. vides quaé sim; et quae fui ante.

200nihilo ego quam nunc tu * * * amata sum; átque uni modo gessi morem:

qui pol me, ubi aetate hoc caput colorem commutavit,

reliquit deseruitque me. tibi idem futurum credo.



Philolaches


Vix comprimor, quin involem illi in oculos stimulatrici.



Philemativm


Solam ille me soli sibi suo ⟨sumptu⟩ liberavit:

205illi me soli censeo esse oportere opsequentem.



Philolaches


Pro di immortales, mulierem lepidam et pudico ingenio.

bene hercle factum et gaudeo mihi nihil esse huius causa.



Scapha


Inscita ecastor tu quidem es.



Philemativm


Quapropter?



Scapha


Quae istuc ⟨cures⟩,

ut te ille amet.



Philemativm


Cur obsecro non curem?



Scapha


Libera es iam.

210tu iam quod quaerebas habes: ille té nisi amabit ultro,

id pro tuo capite quod dedit perdiderit tantum argenti.



Philolaches


Perii hercle, ni ego illam pessumis exemplis enicasso.

illa hanc corrumpit mulierem malesuada † vitilena.



Philemativm


Numquam ego illi possum gratiam referre ut meritust de me.

215Scapha, id tu mihi ne suadeas, ut illúm minoris pendam.



Scapha


At hoc únum facito cogites: si illum inservibis solum

dum tibi nunc haec aetatulast, in sénecta male querere.



Philolaches


In anginam ego nunc me velim verti, ut veneficae illi

fauces prehendam atque enicem scelestam stimulatricem.



Philemativm


220Eundem ánimum oportet nunc mihi esse gratum, ut impetravi,

atque olim, prius quam id extudi, quom illi subblandiebar.



Philolaches


Divi me faciant quod volunt, ni ob istam orationem

te liberasso denuo et ni Scapham enicasso.



Scapha


Si tibi sat acceptum est fore tibi victum sempiternum

225atque illum amatorem tibi proprium futurum in vita,

soli gerundum censeo morem et capiundas crines.



Philemativm


Vt fama est homini, exin solet pecuniam invenire.

ego si bonam famam mihi servasso, sat ero dives.



Philolaches


Siquidem hércle vendundust pater, venibit multo potius,

230quam te me vivo umquam sinam egere aut mendicare.



Scapha


Quid illís futurum est ceteris qui té amant?



Philemativm


Magis amabunt,

quom ⟨me⟩ videbunt gratiam referre ⟨bene mere⟩nti.



Philolaches


Vtinam nunc meus emortuos pater ad me nuntietur,

ut ego exheredem meis bonis me faciam atque haec sit heres.



Scapha


235Iam ista quidem absumpta res erit: dies nóctesque estur bibitur,

neque quisquam parsimoniam adhibet: sagina plane est.



Philolaches


In te hercle certumst principe ut sim parcus experiri,

nam neque edes quicquam neque bibes apud me his decem diebus.



Philemativm


Si quid tu in illum bene voles loqui, id loqui licebit:

240nec recte si illi dixeris, iam ecastor vapulabis.



Philolaches


Edepol si summo Ióvi bovi eo argénto sacruficassem,

pro illius capite quod dedi, numquam aeque id bene locassem.

videas eam medullitus me amare. oh, probus homo sum:

quae pro me causam diceret, patronum liberavi.



Scapha


245Video te nihili pendere prae Philolache omnis homines.

nunc, ne eius causa vapulem, tibi potius adsentabor.

[si acceptum sat habes, tibi fore illum amicum sempiternum.]



Philemativm


Cédo mi speculum et cum ornamentis arculam actutum, Scapha,

ornata ut sim, quom huc adveniat Philolaches voluptas mea.



Scapha


250Mulier quae se suamque aetatem spernit, speculo ei usus est:

quid opust speculo tibi, quae tute speculo speculum es maxumum?



Philolaches


Ob istuc verbum, ne nequiquam, Scapha, tam lepide dixeris,

dabo aliquid hodie peculi tibi, Philematium mea.



Philemativm


Suo quique loco (viden?) capillus satis compositust commode.



Scapha


255Vbi tu commoda es, capillum commodum esse credito.



Philolaches


Vah, quid illá pote peius quicquam muliere memorarier?

nunc adsentatrix scelesta est, dudum adversatrix erat.



Philemativm


Cedo cerussam.



Scapha


Quid cerussa opust nám?



Philemativm


Qui malas oblinam.



Scapha


Vna operá ebur atramento candefacere postules.



Philolaches


260Lepide dictum de atramento atque ebore. euge, plaudo Scaphae.



Philemativm


Tum tu igitur cedo purpurissum.



Scapha


Non do. scita es tu quidem.

nova pictura interpolare vis opus lepidissimum?

non istanc aetatem oportet pigmentum ullum attingere,

neque cerussam neque melinum, neque aliam ullam offuciam.



Philemativm


265Cape igitur speculum.



Philolaches


Ei mihi misero, savium speculo dedit.

nimis velim lapidem, qui ego illi speculo diminuam caput.



Scapha


Linteum cape atque exterge tibi manus.



Philemativm


Quid ita, obsecro?



Scapha


Vt speculum tenuisti, metuo né olant argentum manus:

ne usquam argentum te accepisse suspicetur Philolaches.



Philolaches


270Non videor vidisse lenam callidiorem ullam alteras.

ut lepide atque astute in mentem venit de speculo malae.



Philemativm


Etiamne unguentis unguendam censes?



Scapha


Minime feceris.



Philemativm


Quapropter?



Scapha


Quia ecastor mulier recte olet, ubi nihil olet.

nam istae veteres, quae se unguentis unctitant, interpoles,

275vetulae, edentulae, quae vitia corporis fuco occulunt,

ubi sese sudor cum unguentis consociavit, ilico

itidem olent, quasi cum una multa iura confudit cocus.

quid olant nescias, nisi id unum, † ni male olere intellegas.



Philolaches


Vt perdocte cuncta callet. nihil hac docta doctius.

280verum illud ésse maxima adeo pars vestrorum intellegit,

quibus anus domi súnt uxores, quae vos dote meruerunt.



Philemativm


Agedum contempla aurum et pallam, satin haec ⟨me⟩ deceat, Scapha.



Scapha


Non me istuc curare oportet.



Philemativm


Quem obsecro igitur?



Scapha


Eloquar:

Philolachem, is ne quid emat, nisi quod sibi placere censeat.

[nám amator meretricis mores sibi emit auro et purpura.]

quid opust, quod suom esse nolit, ei ultro ostentarier?

[purpura aetati occultandaest, aurum turpi mulieri.]

pulchra mulier nuda erit quam purpurata pulchrior:

290[poste nequiquam exornata est bene, si morata est male.]

[pulchrum ornatum turpes mores peius caeno conlinunt.]

nam si pulchra est, nimis ornata est.



Philolaches


Nimis diu abstineo manum.

quid hic vos agitis?



Philemativm


Tibi me exorno út placeam.



Philolaches


Ornata es satis.

abi tu hinc intro atque ornamenta haec aufer. sed, voluptas mea,

295mea Philematium, potare tecum conlibitum est mihi.



Philemativm


Et edepol mihi tecum, nam quod tibi libet idem mihi libet,

mea voluptas.



Philolaches


Em istuc verbum vile est viginti minis.



Philemativm


Cedo, amabo, decem: bene emptum tibi dare hoc verbum volo.



Philolaches


Etiam nunc decem minae apud te sunt; vel rationem puta.

300triginta minas pro capite tuo dedi.



Philemativm


Cur exprobras?



Philolaches


Egone id exprobrem, qui mihimet cupio id opprobrarier?

nec quicquam argenti locavi iam diu usquam aeque bene.



Philemativm


Certe ego, quod te amo, operam nusquam melius potui ponere.



Philolaches


Bene igitur ratio accepti atque expensi inter nos convenit:

305tu me amas, ego té amo; merito id fieri uterque existimat.

haec qui gaudent, gaudeant perpetuo suo semper bono;

qui invident, ne umquam eorum quisquam invideat prosus commodis.



Philemativm


Age accumbe igitur. cedo aquam manibus, puere, appone hic mensulam.

vide, tali ubi sint. vin unguenta?



Philolaches


Quid opust? cum stacta accubo.

310sed estne hic meus sodalis, qui huc incedit cúm amica sua?

is est, Callidamates cum amica incedit. euge, oculus meus,

conveniunt manuplares eccos: praedam participes petunt.



Scaena 4

Callidamates


313Advérsum veníri mihi ád Philolachétem

voló temperi. aúdi, em tibi ímperatum est.

315nam ílli ubi fui, inde éffugi foras,

ita me íbi male convívi sermónisque taésumst.

nunc cómissatum íbo ad Phílolachetem,

ubi nós hilari ingénio et lépide accipient.

ecquíd tibi videór mammamadére?



Delphivm


320Sémper istóc modo.

morátu's tu te. ⟨íre huc⟩ debébas.



Callidamates


Visne égo te ac tu me ampléctare?



Delphivm


Si tíbi cordi est faceré, licet.



Callidamates


Lépida es.

dúc me amabó.



Delphivm


Cave né cadas, ásta.



Callidamates


325O—o—ocellús meus, túos sum alumnus, mél meum.



Delphivm


Cáve modo, né prius ín via accúmbas,

quam ílli, ubi léctus est strátus, concúmbimus.



Callidamates


Síne, sine cádere me.



Delphivm


Síno, sed hoc, quod mi in manu est:

sí cades, nón cades quín cadam técum.



Callidamates


330Iacéntis tollet póstea nos ámbos aliquis.



Delphivm


Madet hómo.



Callidamates


Tun me ais mammámadere?



Delphivm


Cedo mánum, nolo equidem te ádfligi.



Callidamates


Em téne.



Delphivm


Age, i símul.



Callidamates


Quo ego eam?



Delphivm


An ⟨ne⟩scis?



Callidamates


Scio, ín mentem venít modo:

335nempe dómum eo comissátum.



Delphivm


Immo, ístuc quidem.



Callidamates


Iam mémini.



Philolaches


Núm non vis me óbviam hís ire, anime mi?

ílli ego ex ómnibus óptume volo.

iám revertár.



Philemativm


Diu ést iam id mihi.



Callidamates


Écquis hic ést?



Philolaches


Adest.



Callidamates


Eú, Philolaches,

340sálve, amicíssime mi ómnium hominum.



Philolaches


Dí te ament. áccuba, Cállidamates.

únde agis te?



Callidamates


Únde homo ébrius probe.



Philemativm


Quín amabo áccubas, Délphium mea?

da ílli quod bibat.



Callidamates


Dórmiam ego iam.



Philolaches


345Núm mirum aut novom quíppiam facit?



Delphivm


Quíd ego hoc faciam póstea?



Philemativm


Mea, síc sine eumpse.

age tu ínterim da ab Délphio cito cántharum circum.



Actus II

Scaena 1

Tranio


348Iúppiter supremus summis opibus atque industriis

me periisse et Philolachetem cupit erilem filium.

350occidit Spes nostra, nusquam stabulum est Confidentiae,

nec Salus nobis saluti iam esse, si cupiat, potest:

ita mali, maeroris montem maximum ad portum modo

conspicatus sum: erus advenit peregre, periit Tranio.

ecquis homo est, qui facere argenti cupiat aliquantum lucri,

355quí hodie sese excruciari meam vicem possit pati?

ubi sunt isti plagipatidae, ferritribaces viri,

vel isti qui hosticas trium númmum causa subeunt sub falas,

ubi quinis aut denis hastis corpus transfigi solet?

ego dabo ei talentum, primus qui in crucem excucurrerit;

360sed ea lege, ut offigantur bis pedes, bis bracchia.

ubi id erit factum, a me argentum petito praesentarium.

sed ego—sumne infelix, qui non curro curriculo domum?



Philolaches


⟨Adest⟩ adest opsonium. eccum Tranio a portu redit.



Tranio


Philolaches.



Philolaches


Quid est?



Tranio


⟨Et⟩ ego et tu—



Philolaches


Quid et ego et tu?



Tranio


Periimus.



Philolaches


365Quid ita?



Tranio


Pater adest.



Philolaches


Quid ego ex te aúdio?



Tranio


Absumpti sumus.

pater inquam tuos venit.



Philolaches


Vbi is est, obsecro?



Tranio


* * * adest.



Philolaches


Quis id ait? quis vidit?



Tranio


Egomet inquam vidi.



Philolaches


Vae mihi.

quid ego ago?



Tranio


Nam quid tu, malum, me rogitas quid agas? accubas.



Philolaches


Tutin vidisti?



Tranio


Egomet, inquam.



Philolaches


Certe?



Tranio


⟨Certe⟩ inquam.



Philolaches


Occidi,

370si tu vera memoras.



Tranio


Quid mihi sit boni, si mentiar?



Philolaches


Quid ego nunc faciam?



Tranio


Iube haec hinc omnia amolirier.

quis istic dormit?



Philolaches


Callidamates.



Tranio


Suscita istum, Delphium.



Delphivm


Callidamates, Callidamates, vigila.



Callidamates


Vigilo, cedo [ut] bibam.



Delphivm


Vigila. pater advenit peregre Philolachis.



Callidamates


Valeat pater.



Philolaches


375Valet ille quidem, atque ⟨ego⟩ disperii.



Callidamates


Bis periisti? qui potest?



Philolaches


Quaeso edepol, exsurge; pater advenit.



Callidamates


Tuos venit pater?

iube abíre rursum. quíd illi reditio etiam húc fuit?



Philolaches


Quid ego agam? pater iam híc me offendet miserum adveniens ebrium,

aedis plenas convivarum et mulierum. miserum est opus,

380igitur demum fodere puteum, úbi sitis fauces tenet;

sicut ego adventu patris nunc quaero quid faciam miser.



Tranio


Ecce autem ⟨iterum⟩ hic deposivit caput et dormit. suscita.



Philolaches


Etiam vigilas? pater, inquam, aderit iam hic meus.



Callidamates


Ain tu, pater?

cedo soleas mihi, ut arma capiam. iam pol ego occidam patrem.



Philolaches


385Perdis rem.



Delphivm


Tace, amabo.



Tranio


Abripite hunc intro actutum inter manus.



Callidamates


Iam hercle ego vos pro matula habebo, nisi mihi matulam datis.



Philolaches


Perii.



Tranio


Habe bonum animum: ego istum lepide medicabo metum.



Philolaches


Nullus sum.



Tranio


Taceas: ego qui istaec sedem meditabor tibi.

satin habes, si ego advenientem íta patrem faciam tuom,

390non modo ne intro eat, verum etiam ut fugiat longe ab aedibus?

vos modo hinc abite intro atque haec hinc propere amolimini.



Philolaches


Vbi ego ero?



Tranio


Vbi maxime esse vis: cum hác, cum istac eris.



Delphivm


Quid si igitur abeamus hinc nos?



Tranio


Non hoc longe, Delphium.

nam intus potate hau tantillo hác quidem causa minus.



Philolaches


395Ei mihi, quam ístaec blanda dicta quo evenant madeo metu.



Tranio


Potin animó ut sis quieto et facias quod iubeo?



Philolaches


Potest.



Tranio


Omnium primum, Philematium, intro abi, et tu, Delphium.



Delphivm


Morigerae tibi erimus ambae.—



Tranio


Ita ille faxit Iuppiter.

animum advorte nunciam tu quae volo accurarier.

400omnium primumdum aédes iam face occlusae sient;

intus cave muttire quemquam siveris.



Philolaches


Curabitur.



Tranio


Tamquam si intus natus nemo in aedibus habitet.



Philolaches


Licet.



Tranio


Neu quisquam responset, quando hasce aedis pultabit senex.



Philolaches


Numquid aliud?



Tranio


Clavem mi harunc aedium Laconicam

405iam iube efferri intus: hasce ego aedis occludam hinc foris.



Philolaches


In tuam cústodelam meque et meas spes trado, Tranio.—



Tranio


Pluma haud interest, patronus an cliens probior siet.

Homini, cui nulla in pectore est audacia,

410[nam cuivis homini, vel optumo vel pessumo]

quamvis desubito facile est facere nequiter:

verum id videndum est, id viri docti est opus,

quae designata sint et facta nequiter,

tranquille cuncta et ut proveniant sine malo,

415ne quid potiatur, quam ob rem pigeat vivere.

sicut ego efficiam, quae facta hic turbavimus,

profecto ut liqueant omnia et tranquilla sint

neque quicquam nobis pariant ex se incommodi.

sed quid tu egredere, Sphaerio?



Pver


Iamiam * * *



Tranio


* * * Optime.

420praeceptis paruisti.



Pver


Iussit maximo

opere orare, ut patrem aliquo absterreres modo,

ne intro iret ad se.



Tranio


Quin etiam illi hoc dicito,

facturum ⟨me⟩, ut ne etiam aspicere aedis audeat,

capite obvoluto ut fugiat cum summo metu.

425clavem cedo atque abi intro atque occlude ostium,

et ego hinc occludam.—iube venire nunciam.

ludos ego hodie vivo praesenti hic seni

faciam, quod credo mortuo numquam fore.

concedam a foribus huc, hinc speculabor procul,

430unde advenienti sarcinam imponam seni.



Scaena 2

Theopropides


431Habeo, Neptune, gratiam magnam tibi,

quom med amisisti abs te vix vivom domum.

verum si posthac me pedem latum modo

scies ímposisse in undam, hau causast, ilico

435quod nunc voluisti facere quin facias mihi.

apage, apage te a me nunciam post hunc diem:

quod crediturus tibi fui, omne credidi.



Tranio


Edepol, Neptune, peccavisti largiter,

qui occasionem hanc amisisti tam bonam.



Theopropides


440Triennio post Aegypto advenio domum;

credo exspectatus veniam familiaribus.



Tranio


Nimio edepol ille potuit exspectatior

venire, qui te nuntiaret mortuom.



Theopropides


Sed quid hoc? occlusa ianua est interdius.

445pultabo. heus, ecquis intust? aperitin fores?



Tranio


Quis homo est, qui nostras aedes accessit prope?



Theopropides


Meus sérvos hic quidem est Tranio.



Tranio


O Theopropides,

ere, salve, salvom te advenisse gaudeo.

usquin valuisti?



Theopropides


Vsque ut vides.



Tranio


Factum optime.



Theopropides


450Quid vos? insanin estis?



Tranio


Quidum?



Theopropides


Sic, quia

foris ámbulatis, natus nemo in aedibus

servat, neque qui recludat neque † quis respondeat.

pultando [pedibus] paene confregi hasce ambas ⟨foris⟩.



Tranio


Eho an tú tetigisti has aedis?



Theopropides


Cur non tangerem?

quin pultando, inquam, paene confregi foris.



Tranio


Tetigistin?



Theopropides


Tetigi, inquam, et pultavi.



Tranio


Vah.



Theopropides


Quid est?



Tranio


Male hercle factum.



Theopropides


Quid est negoti?



Tranio


Non potest

dici, quam indignum facinus fecisti et malum.



Theopropides


460Quid iam?



Tranio


Fuge, obsecro, atque abscede ab aedibus.

fuge huc, fuge ad me propius. tetigistin foris?



Theopropides


Quo modo pultare potui, si non tangerem?



Tranio


Occidisti hercle—



Theopropides


Quem mortalem?



Tranio


Omnis tuos.



Theopropides


Di te deaeque ómnes faxint cum istoc omine—



Tranio


465Metuo, te atque istos expiare ut possies.



Theopropides


Quam ob rem? aut quam subito rem mihi adportas novam?

* * *



Tranio


Et heus, iube illos illinc ambo abscedere.



Theopropides


Apscedite.



Tranio


Aedes ne attigatis. tangite

vos quoque terram.



Theopropides


Obsecro hercle, quin eloquere * * *

* * *



Tranio


470Quia septem menses sunt, quom in hasce aedis pedem

nemo intro tetulit, semel ut emigravimus.



Theopropides


Eloquere, quid ita?



Tranio


Circumspicedum, numquis est,

sermonem nostrum qui aucupet?



Theopropides


Tutum probest.



Tranio


Circumspice etiam.



Theopropides


Nemo est. loquere nunciam.



Tranio


475Capitale scelus est.



Theopropides


Quid est? non ⟨satis⟩ intellego.



Tranio


Scelus, inquam, factum est iam diu, antiquom et vetus.



Theopropides


Antiquom?



Tranio


Id adeo nos nunc factum invenimus.



Theopropides


Quid istúc est sceleris? aut quis id fecit? cedo.



Tranio


Hospes necavit hospitem captum manu;

480iste, ut ego opinor, qui has tibi aedis vendidit.



Theopropides


Necavit?



Tranio


Aurumque ei ademit hospiti

eumque híc defodit hospitem íbidem in aedibus.



Theopropides


Quapropter id vos factum suspicamini?



Tranio


Ego dicam, ausculta. út foris cenaverat

485tuos gnátus, postquam rediit a cena domum,

abimus omnes cubitum; condormivimus:

lucernam forte oblitus fueram exstinguere;

atque ille exclamat derepente maximum.



Theopropides


Quis homo? án gnatus meus?



Tranio


St, tace, ausculta modo.

490ait vénisse illum in somnis ad se mortuom.



Theopropides


Nempe ergo in somnis?



Tranio


Ita. sed ausculta modo.

ait illum hoc pacto sibi dixisse mortuom.



Theopropides


In somnis?



Tranio


Mirum quin vigilanti diceret,

qui abhinc sexaginta annos occisus foret.

495interdum inepte stultus es, ⟨Theopropides⟩.



Theopropides


Taceo.



Tranio


Sed ecce quae illi in * * *

“ego transmarinus hospes sum Diapontius.

hic habito, haéc mihi dedita est habitatio.

nam me Acheruntem recipere Orcus noluit,

500quia praemature vita careo. per fidem

deceptus sum: hospes [hic] me necavit isque me

defodit insepultum clám [ibidem] in hisce aedibus,

scelestus, auri causa. nunc tu hinc emigra.

scelestae haé sunt aedes, impia est habitatio”.

505quae hic monstra fiunt, anno vix possum eloqui.



Theopropides


St, st.



Tranio


Quid, obsecro hercle, factum est?



Theopropides


Concrepuit foris.



Tranio


Hicin percussit!



Theopropides


Guttam haud habeo sanguinis,

vivom me accersunt Acheruntem mortui.



Tranio


510Perii, illisce hodie hanc conturbabunt fabulam.

nimis quám formido, ne manifesto hic me opprimat.



Theopropides


Quid tute tecum loquere?



Tranio


Abscede ab ianua.

fuge, obsecro hercle.



Theopropides


Quo fugiam? etiam tu fuge.



Tranio


Nihil ego formido, pax mihi est cum mortuis.



Intvs


515Heus, Tranio.



Tranio


Non me appellabis, si sapis.

nihil ego commerui, neque istas percussi fores.



Intvs


Quaeso—



Tranio


⟨Cave verbum faxis.⟩



Theopropides


⟨Dic⟩ quid segreges

⟨sermonem.⟩



Tranio


⟨Apage hinc te.⟩



Theopropides


⟨Quae r⟩es te agitat, Tranio?

quicum istaec loquere?



Tranio


An quaeso tu appellaveras?

520ita me di amabunt, mortuom illum credidi

expostulare quia percussisses fores.

sed tu, etiamne astas nec quae dico optemperas?



Theopropides


Quid faciam?



Tranio


Cave respexis, fuge, [atque] operi caput.



Theopropides


Cur non fugis tu?



Tranio


Pax mihi est cum mortuis.



Theopropides


525Scio. quíd modo igitur? cur tanto opere extimueras?



Tranio


Nil me curassis, inquam, ego mihi providero:

tu, ut occepisti, tantum quantum quis fuge,

atque Herculem invoca.



Theopropides


Hercules, ted invoco.—



Tranio


Et ego—tibi hodie ut det, senex, magnum malum.

530pro di immortales, obsecro vestram fidem,

quid ego hodie negoti confeci mali.



Actus III

Scaena 1

Danista


532Scelestiorem ego annum argento faenori

numquam ullum vidi quam hic mihi annus optigit.

a mani ad noctem usque in foro dego diem,

535locare argenti nemini nummum queo.



Tranio


Nunc pol ego perii plane in perpetuom modum.

danista adest, qui dedit ⟨argentum faenore⟩,

qui amica est empta quoque ⟨opus in sumptus fuit⟩.

manifesta res est, nisi quid occurro prius,

540ne hóc senex resciscat. ibo huic obviam.

sed quidnam hic sese tam cito recipit domum?

metuo ne de hac re quippiam indaudiverit.

accedam atque adpellabo. ei quam timeo miser.

nihil est miserius quam animus hominis conscius,

545sicut me † habet. verum utut res sese habet,

pergam turbare porro: ita haec res postulat.

unde is?



Theopropides


Conveni illum unde hasce aedis emeram.



Tranio


Numquid dixisti de illo quod dixi tibi?



Theopropides


Dixi hercle vero ómnia.



Tranio


Ei misero mihi,

550metuo ne techinae meae perpetuo perierint.



Theopropides


Quid tute tecum?



Tranio


Nihil enim. sed dic mihi,

dixtine quaeso?



Theopropides


Dixi, inquam, ordine omnia.



Tranio


Etiam fatetur de hospite?



Theopropides


Immo pernegat.



Tranio


Negat ⟨scelestus?⟩



Theopropides


⟨Negitat in⟩quam.



Tranio


Cogita:

555⟨non confitetur?⟩



Theopropides


Dicam si confessus sit.

quid nunc faciundum censes?



Tranio


Egon quid censeam?

cape, obsecro hercle, cúm eo úna iudicem

(sed eum videto ut capias, qui credat mihi):

tam facile vinces quam pirum volpes comest.



Danista


560Sed Philolachetis servom éccum Tranium,

qui mihi neque faenus neque sortem argenti danunt.



Theopropides


Quo té agis?



Tranio


Nec quoquam abeo. né ego sum miser,

scelestus, natus dis inimicis omnibus.

iam illo praesente adibit. ne ego homo sum miser,

565ita et hinc et illinc mi exhibent negotium.

sed occupabo adire.



Danista


Hic ad me it, salvos sum,

spes est de argento.



Tranio


Hílarus est: frustra est homo.

salvere iubeo te, Misargyrides, bene.



Danista


Salve et tu. quid de argentost?



Tranio


Abi sis, belua.

570continuo adveniens pilum iniecisti mihi.



Danista


Hic homo est inanis.



Tranio


Hic homo est certe háriolus.



Danista


Quin tu istas mittis tricas?



Tranio


Quin quid vis cedo.



Danista


Vbi Philolaches est?



Tranio


Numquam potuisti mihi

magis opportunus adven⟨ire quam⟩ advenis.



Danista


575Quid est?



Tranio


Concede huc.



Danista


⟨Quin mihi faenus red⟩ditur?



Tranio


Scio té bona esse voce, ne clama nimis.



Danista


Ego hercle vero clamo.



Tranio


Ah, gere morem mihi.



Danista


Quid tibi ego morem vis geram?



Tranio


Abi quaeso hinc domum.



Danista


Abeam?



Tranio


Redito huc circiter meridie.



Danista


580Reddeturne igitur faenus?



Tranio


Reddeturne. abi.



Danista


Quid ego huc recursem aut operam sumam aut conteram?

quid si hic manebo potius ad meridie?



Tranio


Immo abi domum, verum hercle dico, abi modo.

* * *



Danista


585Quin vos mihi faenus date. quid hic nugamini?



Tranio


Eu hércle, ne tu—abi modo, ausculta mihi.



Danista


Iam hercle ego illum nominabo. * * *



Tranio


Euge strenue.

beatus vero es nunc, quom clamas.



Danista


Meum peto.

multos me hoc pacto iam dies frustramini.

590molestus si sum, reddite argentum: abiero.

responsiones omnes hoc verbo eripis.



Tranio


Sortem accipe.



Danista


Immo faenus, id primum volo.



Tranio


Quid ais tu, ómnium hominum taeterrime?

venisti huc te extentatum? agas quod in manu est.

595non dat, non debet.



Danista


Non debet?



Tranio


Ne frit quidem

ferre hinc potes. an metuis ne quo abeat foras

urbe exulatum faenoris causa tui,

quoi sortem accipere iam licet?



Danista


Quin non peto

sortem: illuc primum, faenus, reddundum est mihi.



Tranio


Molestus ne sis. nemo dat, age quid lubet.

tu solus, credo, faenore argentum datas.



Danista


Cedo faenus, redde faenus, faenus reddite.

daturin estis faenus actutum mihi?

605datur faenus mihi?



Tranio


Faenus illic, faenus hic.

nescit quidem nisi faenus fabularier.

ultro te. neque ego taetriorem beluam

vidisse me umquam quemquam quam te censeo.



Danista


Non edepol tu nunc me istis verbis territas.



Theopropides


* * * calidum hoc est: etsi procul abest, urit male. * * *

610quod illúc est faenus, opsecro, quod illíc petit?



Tranio


Pater eccum advenit peregre non multo prius

illius, is tibi et faénus et sortem dabit,

ne inconciliare quid nos porro postules.

vide num moratur.



Danista


Quin feram, si quid datur.



Theopropides


615Quid ais tu?



Tranio


Quid vis?



Theopropides


Quis illic est? quid illíc petit?

quid Philolachetem gnatum compellat ⟨meum⟩

sic et praesenti tibi facit convicium?

quid illí debetur?



Tranio


Obsecro hercle, ⟨illud⟩ iube

obi⟨ci illi⟩ argentum ob os impurae beluae.



Theopropides


620Iubeam—?



Tranio


Iuben homini argento os verberarier?



Danista


Perfacile ego ictus perpetior argenteos.



Tranio


625Audin? videturne, obsecro hercle, idoneus,

danista qui sit, genus quod improbissimum est.



Theopropides


Non ego istuc curo qui sit ⟨quid sit⟩ unde sit:

id volo mihi dici, id me scire éxpeto,

quod illud argentum est?



Tranio


Est—huic debet Philolaches

paulum.



Theopropides


Quantillum?



Tranio


Quasi—quadraginta minas;

ne sane id multum censeas.



Theopropides


Paulum id quidem est.

adeo etiam argenti faenus creditum audio.



Tranio


630Quattuor quadraginta illi debentur minae,

et sors et faenus.



Danista


Tantumst, nihilo plus peto.



Tranio


Velim quidem hercle ut uno nummo plus petas.

dic te daturum, ut abeat.



Theopropides


Egon dicam dare?



Tranio


Dic.



Theopropides


Egone?



Tranio


Tu ipsus. dic modo, ausculta mihi.

635promitte, age inquam: ego iubeo.



Theopropides


Responde mihi:

quid eo est argento factum?



Tranio


Salvom est.



Theopropides


Solvite

vosmet igitur, si salvomst.



Tranio


Aedis filius

tuos emit.



Theopropides


Aedis?



Tranio


Aedis.



Theopropides


Euge, Philolaches

patrissat: iám homo in mercatura vortitur.

640ain tu, aedis?



Tranio


Aedis inquam. sed scin quoius modi?



Theopropides


Qui scire possum?



Tranio


Vah.



Theopropides


Quid est?



Tranio


Ne me roga.



Theopropides


Nam quid ita?



Tranio


Speculo claras, candorem merum.



Theopropides


Bene hercle factum. quid, eas quanti destinat?



Tranio


Talentis magnis totidem quot ego et tu sumus.

645sed arraboni has dedit quadraginta minas;

hinc sumpsit quas ei dedimus. satin intellegis?

nam postquam haec aedes ita erant, ut dixi tibi,

continuo est alias aedis mercatus sibi.



Theopropides


Bene hercle factum.



Danista


Heus, iam adpetit meridie.



Tranio


Absolve hunc quaeso, vomitu ne hic nos enecet.



Theopropides


Adulescens, mecum rém habe.



Danista


Nempe aps te petam?



Theopropides


Petito cras.



Danista


Abeo: sat habeo, si cras fero.—



Tranio


655Malum quod isti di deaeque omnes duint,

ita mea consilia perturbat paenissime.

nullum edepol hodie genus est hominum taetrius

nec minus bono cum iure, quam danisticum.



Theopropides


Qua in regione istas aedis emit filius?



Tranio


660Ecce autem perii.



Theopropides


Dicisne hoc quod te rogo?



Tranio


Dicam. sed nomen domini quaero quid siet.



Theopropides


Age comminiscere ergo.



Tranio


Quid ego nunc agam,

nisi ut in vicinum hunc proximum * * *,

eas émisse aedis huius dicam filium?

665calidum hercle esse audivi optimum mendacium.

quidquid dei dicunt, id decretumst dicere.



Theopropides


Quid igitur? iam commentu's?



Tranio


Di istum perduint—

(immo istunc potius) de vicino hoc proximo

tuos emit aedis filius.



Theopropides


Bonan fide?



Tranio


Siquidém tu argentum reddituru's, tum bona,

si redditurus non es, non emit bona.

non in loco emit perbono?



Theopropides


Immo in optumo.

cupio hercle inspicere hasce aedis. pultadum fores

675atque evoca aliquem íntus ad te, Tranio.



Tranio


Ecce autem perii. nunc quid dicam nescio.

iterum iam ad unum saxum me fluctus ferunt.

quid nunc? non hercle quid nunc faciam reperio:

manufesto teneor.



Theopropides


Evocadum aliquem ocius,

680roga círcumducat.



Tranio


Heus tu, at hic sunt mulieres:

videndumst primum, utrum eae velintne an non velint.



Theopropides


Bonum aequomque oras. i, percontare et roga.

ego hic tantisper, dum exis, te opperiar foris.



Tranio


Di te deaeque ómnes funditus perdant, senex,

685itá mea consilia undique oppugnas male.

euge, optume eccum aédium dominus foras

Simo progreditur intus. huc concessero,

dum mihi senatum consili in cor convoco.

igitur tum accedam hunc, quando quid agam invenero.



Scaena 2

Simo


690Mélius anno hóc mihi nón fuit domi,

néc quod una ésca me iúverit magis.

prándium uxór mihi pérbonum dedit,

núnc dormitúm iubet me íre: minime.

nón mihi fórte visum ílico fuit,

695mélius quom prándium quám solet dedit:

vóluit in cúbiculum abdúcere me anus.

nón bonust sómnus de prándio. apage.

clánculum ex aédibus me édidi foras.

tóta turgét mihi uxór, scio, domi.



Tranio


700Rés parata ést mala in vésperum huic seni.

nam ét cenandum ét cubandúmst ei male.



Simo


Quóm magis cógito cúm meo animo:

sí quis dotátam uxorem átque anum habet,

néminem sóllicitat sópor: ibi omnibus

705íre dormítum odio est véluti nunc mihi

éxsequi cérta res ést, ut abeam

pótius hinc ád forum quám domi cubem.

átque pol néscio, ut móribus sient

vóstrae: haec sát scio quám me habeat male.

* * *

710péius posthác fore quám fuit mihi.



Tranio


Ábitus tuos tíbi, senex, fécerit male:

níhil erit, quód deorum úllum accusites;

te ípse iure óptimo mérito incusés licet.

témpus nunc ést senem hunc ádloqui mihi.

715hóc habet. répperi quí senem dúcerem,

quó dolo a mé dolorém procul péllerem.

áccedam. dí te ament plúrimum, Simo.



Simo


Sálvos sis, Tránio.



Tranio


Út vales?



Simo


Nón male.

quíd agis?



Tranio


Hominem óptumum téneo.



Simo


Amicé facis,

720quóm me laudás.



Tranio


Decet.



Simo


Cérte. quin m⟨utuomst⟩:

hércle ted haú bonum téneo servóm ⟨manu⟩.



Theopropides


[Heía, mastígia, ad mé redi.]



Tranio


[Iam ísti ero.]



Simo


quíd nunc? quam móx?



Tranio


Quid est?



Simo


Quód solet fíeri hic

íntus.



Tranio


Quid id est?



Simo


Scis iam quíd loquar. síc decet.

* * * morem geras.

725víta quam sít brevis, * * * simul cógita.



Tranio


* * * quid * * * ehem,

víx tandem percépi super his rébus nostris té loqui.



Simo


músice hercle ágitis aetátem, ita ut vós decet,

vino et victu probo, piscatu electili

vitam colitis. †



Tranio


Immo vita antehac erat:

nunc nobis omnia haec exciderunt ⟨simul⟩.



Simo


Quidum?



Tranio


Ita óppido occidimus omnes, Simo.



Simo


Non taces? prospere vobis cuncta usque adhuc

735processerunt.



Tranio


Ita ut dicis facta hau nego.

nos profecto probe ut voluimus viximus.

séd, Simo, ita nunc ventus navem ⟨nostram⟩ deseruit.



Simo


Quid est?

quó modo?



Tranio


Péssimo.



Simo


Quaéne subdúcta erat

túto in terra?



Tranio


Eí.



Simo


Quid est?



Tranio


Mé miserum, occidi.



Simo


740Quí?



Tranio


Quia venit navis, nostrae navi quae frangat † ratem.



Simo


Vellem út tu velles, Tranio. sed quid est negoti?



Tranio


Eloquar.

erus péregre venit.



Simo


Tunc ⟨tibi⟩ * * * portenditur,

inde férriterium, postea crux.



Tranio


⟨Per tua te g⟩enua obsecro,

ne indícium ero facias meo.



Simo


É me, ne quid metuas, nil sciet.



Tranio


Patrone, salve.



Simo


Nil moror mi istius modi clientis.



Tranio


Nunc hoc quod ad te noster me misit senex—



Simo


Hoc mihi responde primum, quod ego te rogo:

iam de istis rebus voster quid sensit senex?



Tranio


750Nil quicquam.



Simo


Numquid increpavit filium?



Tranio


Tam liquidust quam liquida esse tempestas solet * * *

nunc te hoc orare iussit opere maximo,

ut sibi liceret inspicere hasce aedis tuas.



Simo


Non sunt venales.



Tranio


Scio equidem istuc. sed senex

755gynaeceum aedificare volt hic in suis

et balineas et ambulacrum et porticum.



Simo


Quid ergo somniavit?



Tranio


Ego dicam tibi.

dare volt uxorem filio quantum potest,

ad eam rem facere volt novom gynaeceum.

760nam sibi laudavisse hasce ait architectonem

nescio quem exaedificatas insanum bene;

nunc hinc exemplum capere volt, nisi tu nevis.

nam ille eo maiore hinc opere ex te exemplum petit,

quia isti úmbram aestate tíbi esse audivit perbonam

765sub sicco lumine usque perpetuom diem.



Simo


Immo edepol vero, quom usquequaque umbra est, tamen

sol semper hic est usque a mani ad vesperum:

quasi flagitator astat usque ad ostium,

nec mi umbra hic usquamst, nisi si in puteo quaepiamst.



Tranio


770Quid, Sarsinatis ecqua est, si Vmbram non habes?



Simo


Molestus ne sis. haec sunt sicut praedico.



Tranio


At tamen inspicere volt.



Simo


Inspiciat, si lubet;

si quid erit quod illi placeat, de exemplo meo

ipse aedificato.



Tranio


Eon, voco huc hominem?



Simo


I, voca.



Tranio


775Alexándrum magnum atque Agathoclem aiunt maximas

duo rés gessisse: quid mihi fiet tertio,

qui solus facio facinora immortalia?

vehit hic clitellas, vehit hic autem alter senex.

novicium mihi quaestum institui non malum:

780nam muliones mulos clitellarios

habent, at égo habeo homines clitellarios.

magni sunt oneris: quidquid imponas vehunt.

nunc húnc hau scio án conloquár. congrediar.

heus Théopropides.



Theopropides


Hém quis hic nóminat me?



Tranio


785Eró servos múltis modís fidus.



Theopropides


Únde is?



Tranio


Quod me miseras, adfero omne impetratum.



Theopropides


Quid illíc, opsecro, tam diu destitisti?



Tranio


Seni non erat otium, id sum opperitus.



Theopropides


Antiquom optines hoc tuom, tardus ut sis.



Tranio


790Heus tu, si voles verbum hóc cogitare,

simul flare sorbereque haud factu facilest.

ego híc esse et íllic simitu hau pótui.



Theopropides


Quid nunc?



Tranio


Vise, specta tuo usque arbitratu.



Theopropides


Age ⟨i⟩, duce me.



Tranio


Num moror?



Theopropides


Supsequor te.



Tranio


795Senex ipsus te ante ostium eccum opperitur.

sed ut maestus est se hasce ⟨aedis⟩ vendidisse.



Theopropides


Quid tandem?



Tranio


Orat ut suadeam Philolacheti,

ut istas remittat sibi.



Theopropides


Haud opinor.

sibi quisque ruri metit. si male emptae

800forent, nobis istas redhibere haud liceret.

lucri quidquid est, id domum trahere oportet.

misericordias * * * hominem oportet.



Tranio


Morare hercle * * * facis. subsequere.



Theopropides


Fiat.

dó tibi ego operám.



Tranio


Senex illíc est. em, tibi ádduxi hominem.



Simo


805Sálvom te advenisse peregre gaudeo, Theopropides.



Theopropides


Dei te ament.



Simo


Inspicere te aedis has velle aiebat mihi.



Theopropides


Nisi tibi est incommodum.



Simo


Immo commodum. i intro atque inspice.



Theopropides


At enim mulieres—



Simo


Cave tu ullam flocci faxis mulierem.

qua libet perambula aedis oppido tamquam tuas.



Theopropides


810Tamquam?



Tranio


Ah, cave tu ílli obiectes nunc in aegritudine,

te has emisse. non tu vides hunc, voltu uti tristi est senex?



Theopropides


Video.



Tranio


Ergo inridere ne videare et gestire admodum;

noli facere mentionem te ⟨has⟩ emisse.



Theopropides


Intellego,

et bene monitum duco, atque esse existumo humani ingeni.

815quid nunc?



Simo


Quin tu is intro, atque otiose perspecta ut lubet.



Theopropides


Bene benigneque arbitror te facere.



Simo


Factum edepol volo.

[vin qui perductet?]



Theopropides


[Apage istum perductorem, non placet.]

[quidquid est, errabo potius quam perductet quispiam.]



Tranio


Viden vestibulum ante aedis hoc et ambulacrum cuius modi?



Theopropides


Luculentum edepol profecto.



Tranio


Age specta postes cuius modi,

quanta firmitate facti et quanta crassitudine.



Theopropides


820Non videor vidisse postis pulchriores.



Simo


Pol mihi

eo pretio empti fuerant olim.



Tranio


Audin fuerant dicere?

vix videtur continere lacrimas.



Theopropides


Quanti hosce emeras?



Simo


Tris minas pro istis duobus praeter vecturam dedi.



Theopropides


Hercle qui multo improbiores sunt quam a primo credidi.



Tranio


825Quapropter?



Theopropides


Quia edepol ambo ab infimo tarmes secat.



Tranio


Intempestivos excisos credo, id eis vitium nocet.

atque etiam nunc satis boni sunt, si sunt inducti pice;

non enim haec pultiphagus opifex opera fecit barbarus.

viden coagménta in foribus?



Theopropides


Video.



Tranio


Specta, quam arte dormiunt.



Theopropides


830Dormiunt?



Tranio


Illud quidem, ut conivent, volui dicere.

satin habes?



Theopropides


Vt quidquid magis contemplo, tanto magis placet.



Tranio


Viden pictum, ubi ludificat cornix una volturios duos?



Theopropides


Non edepol video.



Tranio


At ego video. nam inter volturios duos

cornix astat, ea volturios duo vicissim vellicat.

835quaeso huc ad me specta, cornicem ut conspicere possies.

iam vides?



Theopropides


Profecto nullam equidem illic cornicem intuor.



Tranio


At tu isto ad vos optuere, quoniam cornicem nequis

conspicari, si volturios forte possis contui.



Theopropides


Omnino, ut te absolvam, nullam pictam conspicio hic avem.



Tranio


840Age, iam mitto, ignosco: aetate non quis optuerier.



Theopropides


Haec, quae possum, ea mihi profecto cuncta vehementer placent.



Simo


Latius démum est operae pretium ivisse.



Theopropides


Recte edepol mones.



Simo


Eho istum, puere, circumduce hasce aedis et conclavia.

nam egomet ductarem, nisi mi esset apud forum negotium.



Theopropides


845Apage istum a me perductorem, nil moror ductarier.

quidquid est, errabo potius quam perductet quispiam.



Simo


Aedis dico.



Theopropides


Ergo intro eo igitur sine perductore.



Simo


Ilicet.



Theopropides


Ibo intro igitur.



Tranio


Mane sis videam, ne canis—



Theopropides


Agedum vide.



Tranio


Est! abi, canis. est! abin diérecta? abin hinc in malam crucem?

at etiam restas? est! ábi istinc.



Simo


Nil pericli est, age ⟨modo⟩.

tam placidast, quam feta. quam vis ire intro audacter licet.

eo ego hinc ad forum.—



Theopropides


Fecisti commode, bene ambula.

Tranio, age, canem istam a foribus ⟨aliquis⟩ abducat face,

855etsi non metuenda est.



Tranio


Quin tu illam aspice ut placide accubat;

nisi molestum vis videri te atque ignavom.



Theopropides


Iam ut lubet.

sequere hac me igitur.—



Tranio


Equidem haud usquam a pedibus apscedam tuis.—



Actus IV

Scaena 1

Phaniscvs


858Serví qui, quom culpá carent, tamén malum metuont,

ei sólent esse eris utíbiles.

860nam illí qui nil metuónt postquam sunt málum meriti,

stultá sibi expetunt consília:

exércent sese ad cúrsuram, [fugiunt] sed eí si reprehensí sunt,

fáciunt de maló peculiúm quod nequeunt ⟨dé bono⟩.

augent ex pauxillo * * * de parant.

mihi in pectore consili * * * malam rem prius

quam ut meum * * *

ut adhúc fuit, mihi corium ésse oportet,

sincérum atque ut votem vérberari.

870si huíc imperábo, probé tectum habébo,

malúm quom impluít ceteris, ne impluát mi.

nam ut sérvi volúnt esse erum, ita solet * * *

boní sunt: ⟨bonúst⟩; improbí sunt, malús fit.

nam núnc domi nostrae tot péssimi vivont,

875pecúli suí prodigí, plagigéruli.

ubi adversum ut eant vocantur ero: “non eo, molestus ne sis.

scio quo properas: gestis aliquo; iam hercle ire vis, mula, foras pastum.”

béne merens hóc preti inde ábstuli. abií foras.

sólus nunc eo advórsum ero ex plúrimis servis.

hóc die crástini quóm erus rescíverit,

máne castigábit eos búbulis exuviis.

póstremo minoris pendo tergum illorum, quam meum:

illi erunt bucaedae multo potius, quam ego sim restio.



Scaena 2

Pinacivm


885Máne tu atque adsiste ílico,

Phánisce. etiam respicis?



Phaniscvs


Míhi molestus ne sies.



Pinacivm


Víde ut fastidit simia.

manésne ilico, ímpure párasite?



Phaniscvs


* * *

quí parasitus sum?



Pinacivm


Égo enim dicam: cíbo perduci pótis es quovis.



Phaniscvs


Mihi súm, libet esse. quid íd curas?



Pinacivm


890Ferócem facís, quia te érus amat.



Phaniscvs


Vah,

oculí dolent.



Pinacivm


Cur?



Phaniscvs


Quia fúmus molestust.



Pinacivm


Tace sís, faber, qui cúdere soles plúmbeos nummos.



Phaniscvs


Nón potes tu cógere me, ut tíbi male dicam.

novít erus me.



Pinacivm


Suám quidem pól culcitulam opórtet.



Phaniscvs


Si sóbrius sis, male nón dicas.



Pinacivm


Tibi obtémperem, cum tu míhi nequeas?



Phaniscvs


Át tu mecum, péssime, ito advérsus; quaeso hercle abstine

iám sermonem de istis rebus.



Pinacivm


Faciam, et pultabo fores.

heus, écquis hic est, máximam qui hís iniuriam

900foribús defendat? écquis has aperít foris?

nemo hínc quidem foras éxit.

ut esse áddecet nequam hominés, ita sunt. sed eó magis cauto est ópus, ne huc

exeát qui male me múlcet.



Scaena 3

Tranio


904Quíd tibi visum est mercimoni?



Theopropides


* * * totus gaudeo.



Tranio


905Num nimio emptae tibi videntur?



Theopropides


Numquam edepol ego me scio

vidisse usquam abiectas aedes, nisi modo hasce.



Tranio


Ecquid placent?



Theopropides


Ecquid placeant me rogas? immo hercle vero perplacent.



Tranio


Cuius modi gynaeceum? quid porticum?



Theopropides


Insanum bonam.

non equidem ullam in publico esse maiorem hac existimo.



Tranio


910Quin ego ipse et Philolaches in publico omnis porticus

sumus commensi.



Theopropides


Quid igitur?



Tranio


Longe omnium longissima est.



Theopropides


Di immortales, mercimoni lepidi. ⟨si⟩ hercle nunc ferat

sex talenta magna argenti pro istis praesentaria,

numquam accipiam.



Tranio


Si hercle accipere cupies, ego numquam sinam.



Theopropides


915Bene res nostra conlocata est istoc mercimonio.



Tranio


Me suasore atque impulsore id factum audacter dicito,

qui subegi, faenore argentum ab danista ut sumeret,

quod isti dedimus arraboni.



Theopropides


Servavisti omnem ratem.

nempe octoginta debentur huic minae?



Tranio


Hau nummo amplius.



Theopropides


920Hodie accipiat.



Tranio


Ita enim vero, ne qua causa subsiet.

vel mihi denumerato, ego illi porro denumeravero.



Theopropides


At enim ne quid captioni mihi sit, si dederim tibi.



Tranio


Egone te ioculo modo ausim dicto aut facto fallere?



Theopropides


Egone aps te ausim non cavere, ne quid committam tibi?



Tranio


925Quid? tibi umquam quicquam, postquam tuos sum, verborum dedi?



Theopropides


Ego enim cavi recte: eam mihi des gratiam atque animo meo.

sat sapio, si aps te modo uno caveo.



Tranio


Tecum sentio.



Theopropides


Nunc abi rús, dic me advenisse filio.



Tranio


Faciam, ut iubes.



Theopropides


Curriculo iube in urbem veniat iam simul tecum.



Tranio


Licet.

nunc ego me illac per posticum ad congerrones conferam.

dicam ut hic res sint quietae atque hunc ut hinc amoverim.—



Scaena 4

Phaniscvs


933Hic quidem neque convivarum sonitus, item ut antehac fuit,

neque tibicinam cantantem neque alium quemquam audio.



Theopropides


935Quae illaec res est? quid illisce homines quaerunt apud aedis meas?

quid volunt? quid intro spectant?



Pinacivm


Pergam pultare ostium.

heus, reclude, heus, Tranio, etiamne aperis?



Theopropides


Quae haec est fabula?



Pinacivm


Etiamne aperis? Callidamati nostro adversum venimus.



Theopropides


Heus vos, pueri, quid istic agitis? quid istas aedis frangitis?



Phaniscvs


940Heus senex, quid tu percontare ad te quod nihil attinet?



Theopropides


Nihil ad me attinet?



Phaniscvs


Nisi forte factu's praefectus novos,

qui res alienas procures, quaeras videas audias.



Theopropides


Non sunt istae aedis, ubi statis.



Phaniscvs


Quid ais? an iam vendidit

aedis Philolaches? aut quidem iste nos defrustratur senex.



Theopropides


945Vera dico. sed quid vobis est negoti hic?



Phaniscvs


Eloquar.

erus hic noster potat.



Theopropides


Erus hic voster potat?



Phaniscvs


Ita loquor.



Theopropides


Puere, nimium delicatu's.



Phaniscvs


Ei advorsum venimus.



Theopropides


Cui homini?



Phaniscvs


Ero nostro. quaeso, quotiens dicendumst tibi?



Theopropides


Puere, nemo hic habitat. nam te esse arbitror puerum probum.



Phaniscvs


950Non hic Philolaches adulescens habitat hisce in aedibus?



Theopropides


Habitavit, verum emigravit iam diu ex hisce aedibus.



Pinacivm


Senex hic elleborosust certe.



Phaniscvs


Erras pervorse, pater.

nam nisi hinc hodie emigravit aut heri, certo scio

hic habitare.



Theopropides


Quin sex menses iam hic nemo habitat.



Pinacivm


Somnias.



Theopropides


955Egone?



Pinacivm


Tu.



Theopropides


Tu ne molestu's. sine me cum puero loqui.

nemo habitat.



Phaniscvs


Habitat profecto, nám heri et nudius tertius,

quartus, quintus, sextus, usque postquam hinc peregre eius pater

abiit, numquam hic triduom unum desitum est potarier.



Theopropides


Quid ais?



Phaniscvs


Triduom unum est haud intermissum hic esse et bibi,

960scorta duci, pergraecari, fidicinas tibicinas

†ducere.



Theopropides


Quis istaec faciebat?



Phaniscvs


Philolaches.



Theopropides


Qui Philolaches?



Phaniscvs


Quoius patrem Theopropidem esse opinor.



Theopropides


Ei ⟨mihi⟩, occidi,

si haec hic vera memorat. pergam porro percontarier.

ain tu istic potare solitum Philolachem istum, quisquis est,

965cúm ero vostro?



Phaniscvs


Hic, inquam.



Theopropides


Puere, praeter speciem stultus es.

vide sis, ne forte ad merendam quopiam devorteris

atque ibi ampliuscule quam sátis fuerit biberis.



Phaniscvs


Quid est?



Theopropides


Ita dico, ne ad alias aedis perperam deveneris.



Phaniscvs


Scio qua me ire oportet et quo venerim novi locum.

970Philolaches hic habitat, cuius est pater Theopropides.

qui, postquam pater ad mercatum hinc abiit, hic tibicinam

liberavit.



Theopropides


Philolachesne ergo?



Phaniscvs


Ita, Philematium quidem.



Theopropides


Quanti?



Phaniscvs


Triginta.



Theopropides


Talentis?



Phaniscvs


μὰ τὸν * * * ʼαπόλλω, sed minis.



Theopropides


Liberavit?



Phaniscvs


Liberavit valide, triginta minis.



Theopropides


Ain minis triginta amicam destinatam Philolachi?



Phaniscvs


975Aio.



Theopropides


Atque eam manu emisisse?



Phaniscvs


Aio.



Theopropides


Et, postquam eius hinc pater

sit profectus peregre, perpotasse assiduo, ác simul

tuo cum domino?



Phaniscvs


Aió.



Theopropides


Quid? is aedis emit has hinc proxumas?



Phaniscvs


Non aio.



Theopropides


Quadraginta etiam dedit huic quae essent pignori?



Phaniscvs


Neque istud aio.



Theopropides


Ei, perdis.



Phaniscvs


Immo suom patrem illic perdidit.



Theopropides


980Vera cantas.



Phaniscvs


Vana vellem. patris amicu's videlicet.



Theopropides


Eu edepol patrem eius miserum praedicas.



Phaniscvs


Nihil hoc quidem est,

triginta minae, prae quam alios dapsilis sumptus facit.



Theopropides


Perdidit patrem.



Phaniscvs


Vnus istic servos est sacerrimus,

Tranio: is vel Herculi conterere quaestum possiet.

985edepol ne me eiús patris mísere miseret, qui cum istaec sciet

facta ita, amburet ei misero corculum carbunculus.



Theopropides


Si quidem istaec vera sunt.



Phaniscvs


Quid meream, quam ob rem mentiar?



Pinacivm


Heus vos, ecquis hasce aperit?



Phaniscvs


Quid istas pultas, ubi nemo intus est?

alio credo comissatum abiisse. abeamus nunciam

990atque porro quaeritemus ⟨illos⟩. sequere hac me.



Pinacivm


⟨Sequor⟩.



Theopropides


Puere, iamne abis?



Phaniscvs


Libertas paenulast tergo tuo:

mihi, nisi ut erum metuam et curem, nihil est qui tergum tegam.—



Scaena 5

Theopropides


993Perii hercle, quid opust verbis? ut verba audio,

non equidem in Aegyptum hinc modo vectus fui,

995sed etiam in terras solas orasque ultumas

sum circumvectus, ita ubi nunc sim nescio.

verum iam scibo, nam eccum unde aedis filius

meus emit. quid agis tu?



Simo


A foro incedo domum.



Theopropides


Numquid processit ad forum hodie novi?



Simo


1000Etiam.



Theopropides


Quid tandem?



Simo


Vidi efferri mortuom.



Theopropides


Hem.



Simo


[Novom unum: vidi mortuom efferri foras.]

modo eum vixisse aiebant.



Theopropides


Vae capiti tuo.



Simo


Quid tu otiosus res novas requiritas?



Theopropides


Quia hodie adveni peregre.



Simo


Promisi foras,

1005ad cenam ne me te vocare censeas.



Theopropides


Haud postulo edepol.



Simo


Verum cras, nisi ⟨quis⟩ prius

vocaverit me, vel apud te cenavero.



Theopropides


Ne istuc quidem edepol postulo. nisi quid magis

es occupatus, operam mihi da.



Simo


Maxime.



Theopropides


1010Minas quadraginta accepisti, quod sciam,

a Philolachete?



Simo


Numquam nummum, quod sciam.



Theopropides


Quid, a Tránione servo?



Simo


Multo ⟨hercle⟩ id minus.



Theopropides


Quas arraboni tibi dedit?



Simo


Quid somnias?



Theopropides


Egone? at quidem tu, qui istoc te speras modo

1015potesse dissimulando infectum hoc reddere.



Simo


Quid autem?



Theopropides


Quod me apsente hic tecum filius

negoti gessit.



Simo


Mecum ut ille hic gesserit,

dum tu hinc abes, negoti? quidnam aut quo die?



Theopropides


Minas tibi octoginta argenti debeo.



Simo


Non mihi quidem hercle. verum, si debes, cedo.

fides servanda est, ne ire infitias postules.



Theopropides


Profecto non negabo debere, et dabo;

1025tu cave quadraginta accepisse hinc te neges.



Simo


Quaeso edepol huc me aspecta, et responde mihi.

⟨quadraginta istas cur mih⟩i argenti minas

fil⟨ius, ut ais, debebat?⟩



Theopropides


Ego dicam tibi.

ta⟨lentis duobus, Tranio ut dixit⟩ mihi,

de te aedis ⟨emit.⟩



Simo


⟨De me⟩ ille aedis emerit?

* * *



Simo


Te velle uxorem aiebat tuo nato dare,

ideo aedificare hic velle aiebat in tuis.



Theopropides


Hic aedificare volui?



Simo


Sic dixit mihi.



Theopropides


1030Ei mihi, disperii. vocis non habeo satis.

vicine, perii, interii.



Simo


Numquid Tranio

turbavit?



Theopropides


Immo éxturbavit omnia.

deludificatust mé hodie indignis modis.



Simo


Quid tú ais?



Theopropides


Haec res sic est ut narro tibi:

1035deludificatust me hodie in perpetuom modum.

nunc te obsecro, ut me bene iuves operamque des.



Simo


Quid vis?



Theopropides


I mecum ⟨hinc⟩, obsecro, ⟨ad te⟩ una simul.



Simo


Fiat.



Theopropides


Servorumque operam et lora mihi cedo.



Simo


Sume.



Theopropides


Eademque opera haéc tibi narravero,

1040quis med exemplis hodie ludificatus est.



Actus V

Scaena 1

Tranio


1041Quí homo timidus erit in rebus dubiis, nauci non erit;

atque equidem quid id esse dicam verbum nauci, nescio.

nám erus me postquam rus misit, filium ut suom arcesserem,

abii illac per angiportum ad hortum nostrum clanculum,

ostium quod in angiportu est horti, patefeci fores,

eaque eduxi omném legionem, ét maris et feminas.

postquam ex opsidione in tutum eduxi maniplares meos,

capio consilium, ut senatum congerronum convocem.

1050quoniam convocavi, atque illi me ex senatu segregant.

ubi ego me video venire in meo foro, quantum potest

facio idem quod plurimi alii, quibus res timida aut turbidast:

pergunt turbare usque, ut ne quid possit conquiescere.

nam scio equidem nullo pacto iam esse posse haec clam senem.

non amicus alius quisquamst * * *

aut * * *

pro * * *

ille qui * * * ero simul. * * *

praeoccupabo atque anteveniam et foedus feriam. me moror.

sed quid hoc ést, quod foris concrepuit proxima vicinia?

erus meús hic quidem est. gustare ego eius sermonem volo.



Theopropides


Ilico intra limen isti astate, ut, cum extemplo vocem,

1065continuo exiliatis. manicas celeriter conectite.

ego illum ante aedis praestolabor ludificatorem meum,

cuius ego hodie ludificabor corium, si vivo, probe.



Tranio


Res palam est. nunc te videre meliust quid agas, Tranio.



Theopropides


Docte atque astu mihi captandumst cum illo, ubi huc advenerit.

1070non ego illi éxtemplo hamum ostendam, sensim mittam lineam.

dissimulabo me horum quicquam scire.



Tranio


O mortalem malum,

alter hoc Athenis nemo doctior dici potest.

verba illi non magis dare hodie quisquam quam lapidi potest.

adgrediar hominem, appellabo.



Theopropides


Nunc ego ille húc veniat velim.



Tranio


1075Siquidem pol me quaeris, adsum praesens praesenti tibi.



Theopropides


Euge, Tranio, quid agitur?



Tranio


Veniunt rure rustici.

Philolaches iam hic aderit.



Theopropides


Edepol mi opportune advenerit.

nostrum ego hunc vicinum opinor esse hominem audacem et malum.



Tranio


Quidum?



Theopropides


Quia negat novisse vos.



Tranio


Negat?



Theopropides


Nec vos sibi

1080nummum umquam argenti dedisse.



Tranio


Abi, lúdis me, credo haud negat.



Theopropides


Quid iam?



Tranio


Scio, iocaris nunc tu. nam ille quidem ⟨edepol⟩ haud negat.



Theopropides


Immo edepol negat profecto, neque se hasce aedis Philolachi

vendidisse.



Tranio


Eho, an negavit sibi datum argentum, obsecro?



Theopropides


Quin ius iurandum pollicitust dare se, si vellem, mihi,

1085neque se hasce aedis vendidisse neque sibi argentum datum [est].

* * *



Theopropides


Dixi ego istuc idem illi.



Tranio


Quid ait?



Theopropides


Servos pollicitust dare

suos mihi omnes quaestioni.



Tranio


Nugas. numquam edepol dabit.



Theopropides


Dat profecto.



Tranio


Quin i cum illo in ius. sine inveniam.



Theopropides


Mane.

1090experiar, ut opinor. certum est.



Tranio


⟨Immo⟩ mihi hominem cedo.

vel hominem iube aedis † mancipio poscere.



Theopropides


Immo hoc primum volo,

quaestioni accipere servos.



Tranio


Faciundum edepol censeo.



Theopropides


Quid si igitur ego accersam homines?



Tranio


Factum iam esse oportuit.

ego interim hanc aram occupabo.



Theopropides


Quid ita?



Tranio


Nullam rem sapis.

1095né enim illi huc confugere possint, quaestioni quos dabit.

hic ego tibi praesidebo, ne interbitat quaestio.



Theopropides


Surge.



Tranio


Minime.



Theopropides


Ne occupassis, obsecro, aram.



Tranio


Cur?



Theopropides


Scies.

quia enim id maxime volo, ut illi ístoc confugiant. sine:

tanto apud iúdicem hunc argenti condemnabo facilius.



Tranio


1100Quod agas id agas. quid tu porro serere vis negotium?

nescis quam metuculosa res sit ire ad iudicem?



Theopropides


Surgedum huc igitur. consulere quiddam est quod tecum volo.



Tranio


Sic tamen hinc consilium dedero. nimio plus sapio sedens.

tum consilia firmiora sunt de divinis locis.



Theopropides


1105Surge, ne nugare. aspicedum contra me.



Tranio


Aspexi.



Theopropides


Vides?



Tranio


Video. huc si quis intercedat tertius, pereat fame.



Theopropides


Quidum?



Tranio


Quia nil ⟨illi⟩ quaesti sit. mali hercle ambo sumus.



Theopropides


Perii.



Tranio


Quid tibi est?



Theopropides


Dedisti verba.



Tranio


Qui tandem?



Theopropides


Probe

med emunxti.



Tranio


Vide sis, satine recte: num mucci fluont?



Theopropides


1110Immo etiam cerebrum quoque omne é capite emunxti meo.

nam omnia male facta vestra repperi radicitus,

non radicitus quidem hercle, verum etiam exradicitus.



Tranio


Numquam edepol hodie ⟨hinc, si vivo,⟩ invitus desistam tibi.



Theopropides


Iam iubebo ignem et sarmenta, carnifex, circumdari.



Tranio


1115Ne faxis, nam elixus esse quam assus soleo suavior.



Theopropides


Exempla edepol faciam ego in te.



Tranio


Quia placeo, exemplum expetis?



Theopropides


Loquere: quoius modi reliqui, quom hinc abibam, filium?



Tranio


Cum pedibus, manibus, cum digitis, auribus, oculis, labris.



Theopropides


Aliud te rogo.



Tranio


Aliud ergo nunc tibi respondeo.

1120sed eccum tui gnati sodalem video húc incedere

Callidamatem: illo praesente mecum agito, si quid voles.



Scaena 2

Callidamates


1122Vbi somno sepelivi omnem atque édormivi crapulam,

Philolaches venisse ⟨dixit⟩ mihi suom peregre huc patrem

quoque modo hominem ad⟨venientem⟩ servos ludificatus sit,

1125ait se metuere in conspe⟨ctum sui patris pr⟩ocedere.

nunc ego de sodalitate solus sum orator datus,

qui a patre eius conciliarem pacem. átque eccum optime.

iubeo te salvere et salvos cum advenis, Theopropides,

peregre, gaudeo. hic apud nos hodie cenes, sic face.



Theopropides


1130Callidamates, dei te ament. de cena facio gratiam.



Callidamates


Quin venis?



Tranio


Promitte: ego ibo pro te, si tibi non libet.



Theopropides


Verbero, etiam inrides?



Tranio


Quian me pro te ire ad cenam autumo?



Theopropides


Non enim ibis. ego ferare faxo, ut meruisti, in crucem.



Callidamates


Age mitte ista ac te ad me ad cenam dic venturum.



Tranio


Quid taces?



Callidamates


1135Sed tu, istuc quid confugisti in aram?



Tranio


Inscitissimus

adveniens perterruit me. loquere nunc quid fecerim:

nunc utrisque disceptator eccum adest, age disputa.



Theopropides


Filium corrupisse aio te meum.



Tranio


Ausculta modo.

fateor potavisse, amicam liberasse absente te,

1140faenore argentum sumpsisse; id esse absumptum praedico.

numquid aliud fecit nisi quod [faciunt] summis gnati generibus?



Theopropides


Hercle mihi tecum cavendum est, nimis qui es orator catus.



Callidamates


Sine me dum istuc iudicare. surge, ego isti adsedero.



Theopropides


Maxime, accipito hanc ⟨tute⟩ ad te litem.



Tranio


Enim istic captio est.

1145fac ego ne metuam * * * ut tu meam timeas vicem.



Theopropides


Iam minoris ⟨omnia alia fa⟩cio, prae quam quibus modis

me ludificatust.



Tranio


Bene hercle factum, et factum gaudeo:

sapere istac aetate oportet, qui sunt capite candido.



Theopropides


Quid ego nunc faciam?



Tranio


Si amicus Diphilo aut Philemoni es,

1150dicito eis, quo pacto tuos te servos ludificaverit:

optumas frustrationes dederis in comoediis.



Callidamates


Tace parumper, sine vicissim me loqui, ausculta.



Theopropides


Licet.



Callidamates


Omnium primum sodalem me esse scis gnato tuo.

is adiit me, nam eum prodire pudet in conspectum tuom

propterea quia fecit quae te scire scit. nunc te obsecro,

stultitiae adulescentiaeque éius ignoscas: tuost;

scis solere illanc aetatem tali ludo ludere.

quidquid fecit, una nobiscum fécit: nos deliquimus.

1160faenus, sortem sumptumque omnem, quí amica ⟨empta⟩ est, omnia

nos dabimus, nos conferemus, nostro sumptu, non tuo.



Theopropides


Non potuit venire orator magis ad me impetrabilis

quam tu; neque ⟨iam⟩ illi sum iratus neque quicquam suscenseo.

immo me praesente amato bibito, facito quod lubet:

1165si hoc pudet, fecisse sumptum, supplicí habeo satis.



Callidamates


Dispudet.



Tranio


⟨Post⟩ istam veniam quid me fiet nunciam?



Theopropides


Verberibus caedere multum pendens.



Tranio


Tamen etsi pudet?



Theopropides


Interimam hercle ego ⟨te⟩, si vivo.



Callidamates


Fac istam cunctam gratiam:

Tranioni amitte quaeso hanc noxiam causa mea.



Theopropides


1170Aliud quidvis impetrari perferam a me facilius,

quam ut non égo istum pro suis factis pessumis pessum premam.



Callidamates


Mitte quaeso.



Theopropides


Istumne ⟨ut mittam⟩? viden ut astat furcifer?



Callidamates


Tranio, quiesce, si sapis.



Theopropides


Tu quiesce hanc rem modo

petere: ego illum, ut sit quietus, verberibus subegero.



Tranio


1175Nihil opust profecto.



Callidamates


Áge iam, sine te ⟨hoc⟩ exorarier.



Theopropides


Nolo ores.



Callidamates


Quaeso hercle.



Theopropides


Nolo, inquam, ores.



Callidamates


Nequiquam nevis.

hanc modo noxiam unam, quaeso, ⟨missam⟩ fac causa mea.



Tranio


Quid gravaris? quasi non cras iam commeream aliam noxiam:

ibi utrúmque, et hoc et illud, poteris ulcisci probe.



Callidamates


1180Sine te exorem.



Theopropides


Age abi, abi impune. em huic habeto gratiam.

spectatores, fabula haec est acta, vos plausum date.

